La delegació de Comerç convoca el concurs del cartell per a la campanya de promoció del comerç local d'este 2022
14 de març 2022

![](/media/3yfjkfx3/c1_mini_m1_concursocartelcampañacomerciolocal_archivo_img_2427.jpg?width=850&height=566.9886363636364)

El Departament de Comerç i Mercats de l'Ajuntament de Sagunt convoca, un any més, el concurs de disseny del cartell per a la campanya de promoció del comerç local d'este exercici 2022. L'autor o l'autora que presente la proposta guanyadora rebrà 500 euros.

Podran presentar-se al concurs totes aquelles persones que siguen majors d'edat així com l'alumnat matriculat en els instituts del municipi i que tinguen almenys 16 anys o els vagen a complir durant l'exercici en curs. El termini s'inicia hui mateix i estarà obert fins al pròxim 8 d'abril, divendres, i el jurat tardarà un màxim de tres mesos a resoldre de forma motivada el guanyador o la guanyadora de la convocatòria, que es notificarà a través del [**Tauler d'Anuncis de l'Ajuntament de Sagunt**](https://sagunt.sedipualba.es/tablondeanuncios/anuncio.aspx?id=33108).

Estos premis tenen com a finalitat fomentar l'activitat artística i difondre-la entre la ciutadania, i la imatge i l'eslògan del disseny que resulte guardonat s'utilitzaran en la campanya de dinamització del comerç local que posarà pròximament en marxa el departament.

![](/media/kdrnesrt/c2p_concursocartelcampañacomerciolocal_archivo_img_3749.jpg?width=400&height=267)La regidora delegada de Comerç i Mercats, Ana María Quesada, ha animat la ciutadania i els centres educatius del municipi a participar-hi. A més a més, ha mostrat la seua disposició des del departament per a acudir a presentar la campanya en els instituts que hi estiguen interessats

**«Apostem sempre per fer arribar el missatge de com d'important és el comerç a la nostra ciutat. És part de la nostra societat, del que som i també del que hem sigut»**, ha manifestat l’edil. **«Esta ciutat va nàixer i va créixer gràcies al comerç i volem que continue sent així; volem continuar potenciant el nostre comerç allà on puguem i sobretot entre la gent jove»**, ha agregat.

Quesada ha avançat que la campanya es relacionarà de nou amb l'habitual sorteig anual de premis en el qual participa la majoria dels comerços del municipi i ha explicat que en este 2022 el concurs continua amb la línia que ja es va traçar en la passada edició, fent-ho arribar específicament tant a l'IES Clot del Moro, **«per la branca artística que s'estudia allí»**, com al Centre de Formació Professional Jorge Juan, amb la finalitat d'aprofitar **«eixe talent que hi ha en la disciplina de Comerç i Màrqueting»**.

Els criteris objectius de valoració en què es basarà la decisió del jurat consistiran, en primer lloc, que la persona que es presenta complisca els requisits, i tenint en compte aspectes com l'originalitat i creativitat del projecte (fins a 50 punts), l'eficàcia anunciadora i informativa (fins a 30 punts) i la creativitat de l'eslògan de la campanya (fins a 20 punts).

Les propostes es podran presentar en el Registre General de l'Ajuntament de Sagunt o per qualsevol dels mitjans assenyalats en l'article 38.4 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú (LRJ-PAC), així com per la [**Seu Electrònica**](https://sagunt.sedipualba.es/) del Consistori, adjuntant la [**instància**](https://aytosagunto.es/media/2jqfnqky/05_solicitud-participaci%C3%B3n-en-convocatoria-de-premios.pdf) i dos sobres tancats: en un, el propi treball amb el lema o pseudònim del cartell en la part de fora, sense cap identificació expressa de l'autoria; en l'altre, també tancat i identificat amb el mateix lema o pseudònim que el que conté el treball, una fotocòpia del DNI, telèfons de contacte i adreça de correu electrònic, i una [**declaració responsable (amb les parts A i B signades)**](https://aytosagunto.es/media/ebzhpv5k/premios_anexo-1-declaraci%C3%B3n-responsable.pdf) en la qual la persona sol·licitant expresse que opta al premi amb una obra original i inèdita i que cedix tots els drets de la mateixa al Consistori, així com d'una altra declaració responsable addicional de no estar sotmés o sotmesa a les prohibicions per a ser beneficiari o beneficiària establides en els articles 13.2 i 13.3 de la Llei 38/2003 i de trobar-se al corrent de les obligacions fiscals i tributàries amb l'Ajuntament de Sagunt o altres administracions públiques i davant la Seguretat Social. A banda, en el cas d'estudiants dels instituts del municipi, una fotocòpia de la matrícula.

En cas de tindre interés per presentar-se i per a resoldre possibles dubtes, pot consultar-se el text complet de la convocatòria en el [**Tauler d'Anuncis de l'Ajuntament de Sagunt**](https://sagunt.sedipualba.es/tablondeanuncios/anuncio.aspx?id=33108) i en la [**Base de dades Nacional de Subvencions**](https://www.infosubvenciones.es/bdnstrans/GE/es/convocatoria/612906), així com l'extracte de la mateixa publicat en el [**Butlletí Oficial de la Província de València**](https://bop.dival.es/bop/drvisapi.dll?LO=00000001a6b7c8d9000000050000002200003bc04350a8ec000000000001000000000000000000000000000000000000000000000000000000000000000000000000000000000000&type=application/pdf) i l'[**Ordenança Reguladora de Subvencions en matèria de Premis al Comerç Local de Sagunt**](https://bop.dival.es/bop/drvisapi.dll?LO=00000001a6b7c8d9000000050000004900000361434db3b3000000000001000000000000000000000000000000000000000000000000000000000000000000000000000000000000&type=application/pdf).

*   [](http://www.facebook.com/sharer.php?u=https://aytosagunto.es/va/actualitat/concurs-cartells-campanya-foment-comerc-local-sagunt-2022-03-14/ "Facebook")
*   [](http://twitter.com/share?url=https://aytosagunto.es/va/actualitat/concurs-cartells-campanya-foment-comerc-local-sagunt-2022-03-14/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/concurs-cartells-campanya-foment-comerc-local-sagunt-2022-03-14/ "Linked In")
*   [](mailto:?body=https://aytosagunto.es/va/actualitat/concurs-cartells-campanya-foment-comerc-local-sagunt-2022-03-14/)